ข้อบังคับมหาวิทยาลัยวลัยลักษณ์ ว่าด้วยการศึกษาขั้นปริญญาตรี พ.ศ. 2539
ข้อบังคับมหาวิทยาลัยวลัยลักษณ์
ข้อบังคับมหาวิทยาลัยวลัยลักษณ์
ว่าด้วยการศึกษาขั้นปริญญาตรี
พ.ศ. ๒๕๓๙[๑]
 

อาศัยอำนาจตามมาตรา ๑๖ (๒) (๓) และมาตรา ๔๘
แห่งพระราชบัญญัติมหาวิทยาลัยวลัยลักษณ์ พ.ศ. ๒๕๓๕
ประกอบกับมติของที่ประชุมสภามหาวิทยาลัยวลัยลักษณ์ ในคราวประชุมครั้งที่ ๓/๒๕๓๙
เมื่อวันที่ ๒๔ สิงหาคม ๒๕๓๙ จึงให้ออกข้อบังคับว่าด้วยการศึกษาขั้นปริญญาตรีไว้ ดังต่อไปนี้

หมวดที่ ๑
บททั่วไป
 

ข้อ ๑ ข้อบังคับนี้เรียกว่า ข้อบังคับมหาวิทยาลัยวลัยลักษณ์
ว่าด้วยการศึกษาขั้นปริญญาตรี พ.ศ. ๒๕๓๙

ข้อ ๒
ข้อบังคับนี้ให้ใช้บังคับถัดจากวันประกาศเป็นต้นไป

ข้อ ๓ ในข้อบังคับนี้
มหาวิทยาลัย หมายถึง
มหาวิทยาลัยวลัยลักษณ์
สภามหาวิทยาลัย หมายถึง
สภามหาวิทยาลัยวลัยลักษณ์
สภาวิชาการ หมายถึง สภาวิชาการ
มหาวิทยาลัยวลัยลักษณ์
อธิการบดี หมายถึง
อธิการบดีมหาวิทยาลัยวลัยลักษณ์
สำนักวิชา หมายถึง สำนักวิชาในมหาวิทยาลัยวลัยลักษณ์
คณบดี หมายถึง คณบดีสำนักวิชาที่นักศึกษาสังกัด
คณะกรรมการประจำสำนักวิชา หมายถึง
คณะกรรมการประจำสำนักวิชาของสำนักวิชาซึ่งนักศึกษาสังกัด

ข้อ ๔
ให้อธิการบดีเป็นผู้รักษาการตามข้อบังคับนี้

หมวดที่ ๒
การเข้าศึกษา
 

ข้อ ๕ คุณสมบัติของผู้มีสิทธิเข้าศึกษา
๕.๑ เป็นผู้ที่สำเร็จชั้นมัธยมศึกษาตอนปลาย หรือเทียบเท่า
จากสถาบันการศึกษาที่กระทรวงศึกษาธิการรับรอง หรือ
๕.๒ เป็นผู้ที่สำเร็จอนุปริญญา หรือปริญญาชั้นใดชั้นหนึ่ง
หรือเทียบเท่า จากสถาบันอุดมศึกษาที่สภามหาวิทยาลัยรับรอง หรือ
๕.๓ เป็นผู้ที่สภาวิชาการพิจารณาแล้วเห็นสมควรให้รับเข้าศึกษาได้

ข้อ ๖ การรับเข้าศึกษา
มหาวิทยาลัยจะรับผู้มีคุณสมบัติตามข้อ ๕
เข้าศึกษาโดยวิธีการที่สภาวิชาการกำหนดและประกาศให้ทราบเป็นคราว ๆ ไป

ข้อ ๗ การขึ้นทะเบียนเป็นนักศึกษา
๗.๑ ผู้สมัครเป็นนักศึกษาจะมีสภาพการเป็นนักศึกษาเมื่อมหาวิทยาลัยได้ขึ้นทะเบียนผู้นั้นเป็นนักศึกษาแล้ว
๗.๒
การขึ้นทะเบียนเป็นนักศึกษาให้เป็นไปตามวิธีการที่มหาวิทยาลัยกำหนดและประกาศให้ทราบเป็นคราว
ๆ ไป
๗.๓ ค่าธรรมเนียมการศึกษาที่ต้องชำระให้แก่มหาวิทยาลัย
ให้เป็นไปตามรายละเอียดที่มหาวิทยาลัยจะกำหนดเป็นคราว ๆ ไป

หมวดที่ ๓
ระบบการศึกษา
 

ข้อ ๘ ระบบการศึกษา
๘.๑ เป็นระบบไตรภาค (Trimester) ปีการศึกษาหนึ่ง ๆ แบ่งเป็น
๓ ภาคการศึกษา ภาคการศึกษาหนึ่ง ๆ มีระยะเวลาการศึกษาประมาณ ๑๔ สัปดาห์
๘.๒ หน่วยกิต หมายถึง
หน่วยที่ใช้แสดงปริมาณการศึกษาการกำหนดหน่วย
กิตแต่ละรายวิชามีหลักเกณฑ์ดังนี้
๘.๒.๑ การบรรยายหรือการเรียนการสอนที่เทียบเท่า ๑
ชั่วโมงต่อสัปดาห์ตลอดภาคการศึกษา คิดเป็นปริมาณการศึกษา ๑ หน่วยกิต
๘.๒.๒ การปฏิบัติการ หรือการทดลอง
หรือการฝึกที่ใช้เวลาปฏิบัติเทียบเท่า ๒ ถึง ๓ ชั่วโมงต่อสัปดาห์ ตลอดภาคการศึกษา
คิดเป็นปริมาณการศึกษา ๑ หน่วยกิต
๘.๒.๓
การปฏิบัติงานในสถานประกอบการที่ปฏิบัติงานตามเวลาปฏิบัติงานของสถานประกอบการ
ตลอดภาคการศึกษา คิดเป็นปริมาณการศึกษา ๖ หน่วยกิต
๘.๓ หน่วยกิตเรียน หมายถึง
จำนวนหน่วยกิตที่นักศึกษาลงทะเบียนเรียน
๘.๔ หน่วยกิตเรียนในภาค หมายถึง
จำนวนหน่วยกิตรวมทั้งหมดของทุกรายวิชาที่นักศึกษาได้รับระดับคะแนนตัวอักษร A B+ B
C+ C D+ D และ F ในภาคการศึกษานั้น
๘.๕ หน่วยกิตสะสม หมายถึง
จำนวนหน่วยกิตรวมทั้งหมดของทุกรายวิชาทุกครั้งที่นักศึกษาได้รับระดับคะแนนตัวอักษร
A B+ B C+ C D+ D และ F
ในกรณีที่นักศึกษาลงทะเบียนเรียนซ้ำในรายวิชาใดให้นับจำนวนหน่วยกิตสะสมจากจำนวนหน่วยกิตที่ลงทะเบียนเรียนครั้งสุดท้ายเพียงครั้งเดียว
๘.๖ หน่วยกิตสอบได้ หมายถึง
จำนวนหน่วยกิตรวมของรายวิชาที่นักศึกษาได้รับระดับคะแนนตัวอักษร A B+ B C+ C D+ D หรือ
S

หมวดที่ ๔
การลงทะเบียนเรียน
 

ข้อ ๙ การลงทะเบียนเรียน
๙.๑
นักศึกษาใหม่ที่เข้าศึกษาในภาคการศึกษาแรกจะต้องลงทะเบียนภายในเวลาที่มหาวิทยาลัยกำหนด
มิฉะนั้นจะถือว่าสละสิทธิ์การเข้าเป็นนักศึกษาและจะถูกถอนชื่อออกจากทะเบียน
๙.๒
นักศึกษาปัจจุบันจะต้องลงทะเบียนเรียนภายในเวลาที่มหาวิทยาลัยกำหนด
มิฉะนั้นจะไม่มีสิทธิ์ลงทะเบียนเรียนและศึกษาในภาคการศึกษานั้น และเมื่อพ้นกำหนด ๒
สัปดาห์แรกของภาคการศึกษาแล้วยังไม่ลงทะเบียนเรียนจะพ้นสภาพการเป็นนักศึกษา
๙.๓
นักศึกษาปัจจุบันที่มิได้ลงทะเบียนเรียนภายในเวลาตามข้อ ๙.๒
จะต้องลาพักการศึกษาต่อมหาวิทยาลัยตามข้อ ๑๘
และจะต้องชำระค่ารักษาสภาพการเป็นนักศึกษา มิฉะนั้นจะพ้นจากสภาพการเป็นนักศึกษา
๙.๔
จำนวนหน่วยกิตที่นักศึกษาจะลงทะเบียนเรียนรายวิชาในหลักสูตรได้ มีดังนี้
๙.๔.๑
นักศึกษาจะต้องลงทะเบียนเรียนในภาคการศึกษาหนึ่ง ๆ ไม่ต่ำกว่า ๙ หน่วยกิตเรียน
และไม่เกิน ๒๐ หน่วยกิตเรียน
๙.๔.๒
ในกรณีที่นักศึกษาจะจบหลักสูตรและรายวิชาที่เหลือตามหลักสูตรมีจำนวนหน่วยกิตต่ำกว่าที่กำหนดไว้ในข้อ
๙.๔.๑
หรือในกรณีที่หลักสูตรกำหนดให้ลงทะเบียนเรียนในภาคการศึกษาใดต่ำกว่าที่กำหนดไว้ในข้อ
๙.๔.๑ ให้ลงทะเบียนเรียนต่ำกว่าจำนวนหน่วยกิตเรียนที่กำหนดไว้ในข้อ ๙.๔.๑ ได้
๙.๔.๓
ในกรณีที่นักศึกษามีเหตุอันควรต้องลงทะเบียนต่ำกว่า ๙ หน่วย
กิตเรียน หรือเกิน ๒๐ หน่วยกิตเรียน แต่ไม่เกิน ๒๓ หน่วยกิต
ให้คณบดีเป็นผู้พิจารณาอนุมัติ
๙.๕ การลงทะเบียนเรียนรายวิชา
นอกจากที่กำหนดในหลักสูตรและนักศึกษาไม่ขอรับผลการประเมินเป็นระดับคะแนนตัวอักษรตามลำดับขั้นให้กระทำได้ภายในกำหนดเวลาของการเพิ่มรายวิชาตามข้อ
๑๐.๑ โดยการยื่นคำร้องต่อศูนย์บริการการศึกษา ซึ่งจะต้องได้รับ
ความเห็นชอบจากอาจารย์ที่ปรึกษาและได้รับการอนุมัติจากอาจารย์ผู้สอน ทั้งนี้
จำนวนหน่วยกิต
เรียนทั้งหมดให้เป็นไปตามข้อ ๙.๔
๙.๖ การลงทะเบียนเป็นผู้ร่วมเรียนให้ปฏิบัติตามข้อ ๙.๔
๙.๗ การลงทะเบียนเรียน
ให้เป็นไปตามข้อกำหนดของหลักสูตรและประกาศของมหาวิทยาลัยและต้องได้รับความเห็นชอบจากอาจารย์ที่ปรึกษา
๙.๘ กำหนดวัน วิธีการลงทะเบียนเรียน
และรายวิชาที่เปิดให้ลงทะเบียนเรียน ให้เป็นไปตามประกาศของมหาวิทยาลัย
๙.๙
มหาวิทยาลัยอาจกำหนดเงื่อนไขการลงทะเบียนเรียนบางรายวิชา เช่น
ต้องผ่านรายวิชาบางรายวิชาก่อนจึงจะมีสิทธิลงทะเบียนเรียนรายวิชานั้น ๆ ทั้งนี้
เพื่อให้นักศึกษาสามารถเรียนรายวิชานั้นได้อย่างมีประสิทธิภาพ
การลงทะเบียนที่ผิดเงื่อนไขให้ถือเป็นโมฆะในรายวิชานั้น

หมวดที่ ๕
การขอเพิ่มและขอถอนรายวิชา
 

ข้อ ๑๐ การขอเพิ่มและขอถอนรายวิชา
๑๐.๑ การขอเพิ่มรายวิชาจะกระทำได้ภายใน ๒
สัปดาห์แรกของภาคการศึกษา
๑๐.๒ การขอถอนรายวิชาจะกระทำได้ใน ๒ กรณี
๑๐.๒.๑ ถ้าถอนภายใน ๕ สัปดาห์แรกของภาคการศึกษารายวิชาที่ขอถอนนั้นจะไม่บันทึกลงในใบแสดงผลการศึกษา
๑๐.๒.๒ ถ้าถอนหลังจาก ๕ สัปดาห์แรกของภาคการศึกษาแต่ไม่เกิน
๑๐ สัปดาห์แรกของภาคการศึกษา รายวิชาที่ขอถอนนั้นจะบันทึกลงในใบแสดงผลการศึกษา
โดยให้ระดับคะแนนตัวอักษร W
๑๐.๓ การขอเพิ่มและขอถอนรายวิชาจะกระทำได้โดยได้รับความเห็นชอบจากอาจารย์ที่ปรึกษาและอาจารย์ผู้สอนรายวิชานั้น
๑๐.๔ การขอเพิ่มและขอถอนรายวิชานั้น
จำนวนหน่วยกิตเรียนที่เหลือจะต้องเป็นไปตามที่ระบุไว้ในข้อ ๙.๔

หมวดที่ ๖
เวลาเรียน
 

ข้อ ๑๑ เวลาเรียน
นักศึกษาต้องมีเวลาเรียนไม่น้อยกว่าร้อยละ ๘๐ ของเวลาเรียนทั้งหมดของรายวิชานั้นจึงจะมีสิทธิเข้าสอบในรายวิชาดังกล่าวได้
ในกรณีที่นักศึกษามีเวลาเรียนน้อยกว่านี้
อาจารย์ผู้สอนอาจพิจารณาอนุญาตให้เข้าสอบในรายวิชานั้นได้

หมวดที่ ๗
การประเมินผลการศึกษา
 

ข้อ ๑๒ การประเมินผลการศึกษา
๑๒.๑ การประเมินผลการศึกษาของแต่ละรายวิชา
จะใช้ผลการประเมินเป็นระดับคะแนนตัวอักษรตามลำดับขั้น
ซึ่งมีความหมายและแต้มระดับคะแนนของแต่ละลำดับขั้น ดังต่อไปนี้
ระดับคะแนนตัวอักษร  ความหมาย  แต้มระดับคะแนน
 A ผลการประเมินขั้นดีเยี่ยม
(Excellent) ๔.๐๐
 B+ ผลการประเมินขั้นดีมาก
(Very Good) ๓.๕๐
 B ผลการประเมินขั้นดี
(Good) ๓.๐๐
 C+ ผลการประเมินขั้นเกือบดี
(Fairly Good) ๒.๕๐
 C ผลการประเมินขั้นพอใช้
(Fair) ๒.๐๐
 D+ ผลการประเมินขั้นอ่อน
(Poor) ๑.๕๐
 D ผลการประเมินขั้นอ่อนมาก
(Very Poor) ๑.๐๐
 F ผลการประเมินขั้นตก
(Fail) ๐
ในกรณีที่ไม่สามารถประเมินผลเป็นระดับคะแนนตัวอักษรตามลำดับขั้นได้ให้ใช้ระดับคะแนนตัวอักษรต่อไปนี้
 ระดับคะแนนตัวอักษร ความหมาย
 I กระบวนการวัดผลยังไม่สมบูรณ์
(Incomplete)
 M นักศึกษาขาดสอบ
(Missing)
 P การสอนยังไม่สิ้นสุด
(In Progress)
 S ผลการประเมินเป็นที่พอใจ
(Satisfactory)
 U ผลการประเมินยังไม่เป็นที่พอใจ
 (Unsatisfactory)
 Au ผู้ร่วมเรียน
(Auditor)
 W การขอถอนรายวิชาโดยได้รับอนุมัติ
(Withdrawal)
 X ยังไม่ได้รับผลการประเมิน
(No report)
๑๒.๒ การให้ระดับคะแนนตัวอักษร
๑๒.๒.๑ การให้ A B+ B C+ C D+ D และ F จะกระทำได้ในกรณีต่อไปนี้
(๑)
ในรายวิชาที่นักศึกษาเข้าสอบและหรือมีผลงานที่ประเมินได้เป็นลำดับขั้นตามที่หลักสูตรกำหนด
(๒) เปลี่ยนจาก I M และส่งผลให้ศูนย์บริการการศึกษาภายใน ๒
สัปดาห์แรกของภาคการศึกษาถัดไป
(๓) เปลี่ยนจาก P และ X
๑๒.๒.๒ การให้ F นอกเหนือจากข้อ ๑๒.๒.๑
แล้วจะกระทำได้ในกรณีต่อไปนี้
(๑) ในรายวิชาที่นักศึกษาไม่ได้รับอนุญาตให้เข้าสอบตามข้อ
๑๑
(๒)
เมื่อนักศึกษาทำผิดระเบียบการสอบและได้รับการตัดสินให้ได้ F ตามข้อ ๒๐
(๓) เปลี่ยนจาก I M หลังจาก ๒ สัปดาห์แรกของภาคการศึกษาถัดไป
(๔) เปลี่ยนจาก P และ X
๑๒.๒.๓ การให้ I จะกระทำได้ในกรณีต่อไปนี้
(๑)
นักศึกษาป่วยก่อนสอบเป็นเหตุให้ไม่สามารถเข้าสอบในบางรายวิชาหรือทั้งหมดได้โดยปฏิบัติถูกต้องตามข้อบังคับหรือการลาป่วยก่อนสอบ
ข้อ ๑๗.๒.๑
(๒) นักศึกษาป่วยระหว่างสอบเป็นเหตุให้ไม่สามารถเข้าสอบในบางรายวิชา
หรือทั้งหมดได้โดยปฏิบัติถูกต้องตามข้อบังคับหรือการลาป่วยระหว่างสอบตามข้อ ๑๗.๒.๒
(๓)
นักศึกษาขาดสอบโดยเหตุอันพ้นวิสัยและได้รับอนุมัติจากคณบดี
(๔)
นักศึกษาทำงานที่เป็นส่วนประกอบการศึกษายังไม่สมบูรณ์และอาจารย์ผู้สอนโดยความเห็นชอบของคณบดีเห็นว่าสมควรให้รอผลการศึกษาโดยแจ้งให้ศูนย์บริการการศึกษาทราบเป็นลายลักษณ์อักษรพร้อมกับการส่งผลการศึกษาของนักศึกษาอื่นที่ลงทะเบียนเรียนรายวิชานั้น
๑๒.๒.๔ การให้ M จะกระทำได้ในรายวิชาที่นักศึกษาขาดสอบแต่ยังไม่สามารถแสดงหลักฐานที่สมบูรณ์ในการขาดสอบได้
๑๒.๒.๕ การให้ P จะกระทำได้เมื่อสิ้นภาคการศึกษาที่นักศึกษาลงทะเบียนเรียนในรายวิชาที่มีการสอนและหรือทำงานต่อเนื่องกันไม่เกิน
๒ ภาคการศึกษา
๑๒.๒.๖ การให้ S จะกระทำได้เมื่อผลการประเมินเป็นที่พอใจในรายวิชาต่อไปนี้
(๑) รายวิชาที่หลักสูตรกำหนดไว้ว่า ให้ประเมินผลเป็นระดับคะแนนตัวอักษรโดยไม่เป็นลำดับขั้น
(๒) รายวิชาที่นักศึกษาลงทะเบียนเรียนตามข้อ ๙.๕
๑๒.๒.๗ การให้ U จะกระทำได้ในรายวิชาที่กำหนดไว้ในข้อ
๑๒.๒.๖ แต่ผลการประเมินในรายวิชานั้น ๆ ยังไม่พอใจ
๑๒.๒.๘ การให้ Au จะกระทำได้ในรายวิชาที่นักศึกษาได้รับอนุมัติให้ลงทะเบียนเรียนเป็นผู้ร่วมเรียนตามข้อ
๙.๖ โดยมีเวลาเรียนไม่น้อยกว่าร้อยละ ๘๐ ของเวลาเรียนทั้งหมด
ถ้าหากไม่เป็นไปตามนั้นจะไม่บันทึกรายวิชานั้นลงในใบแสดงผลการศึกษา
๑๒.๒.๙ การให้ W จะกระทำได้หลังจาก ๕
สัปดาห์แรกของภาคการศึกษาในกรณีต่อไปนี้
(๑) ในรายวิชาที่นักศึกษาได้รับอนุมัติให้ถอนตามข้อ ๑๐.๒.๒
(๒)
นักศึกษาป่วยก่อนสอบและไม่สามารถเข้าสอบในบางรายวิชาหรือทั้งหมดได้โดยปฏิบัติถูกต้องตามข้อบังคับการลาป่วยก่อนสอบตามข้อ
๑๗.๒.๑
(๓) นักศึกษาลาพักการศึกษาเนื่องจากเหตุผลตามข้อ ๑๘.๑ หรือ
๑๘.๒
(๔) นักศึกษาถูกสั่งพักการศึกษาในภาคการศึกษานั้นด้วยเหตุผลอื่นนอกจากที่กล่าวไว้ในข้อ
๒๐
(๕) คณบดีอนุมัติให้เปลี่ยนจาก I ที่ได้รับตามข้อ ๑๒.๒.๓
(๑)
หรือข้อ ๑๒.๒.๓ (๒) หรือข้อ ๑๒.๒.๓ (๓)
เนื่องจากการป่วยหรือเหตุอันพ้นวิสัยนั้นยังไม่สิ้นสุด
(๖) ในรายวิชาที่นักศึกษากระทำผิดเงื่อนไขการลงทะเบียนเรียน
๑๒.๒.๑๐ การให้ X จะกระทำได้เฉพาะในรายวิชาที่ศูนย์บริการการศึกษายังไม่ได้รับรายงานผลการประเมินการศึกษาของรายวิชานั้น
ๆ ตามกำหนด

ข้อ ๑๓
การประเมินผลการศึกษาและการคำนวณแต้มระดับคะแนนเฉลี่ย
๑๓.๑
การประเมินผลการศึกษาให้กระทำเมื่อสิ้นสุดการศึกษาแต่ละภาคการศึกษา
๑๓.๒ การคำนวณแต้มระดับคะแนนเฉลี่ย
๑๓.๒.๑ แต้มระดับคะแนนเฉลี่ยในภาค
ให้คำนวณจากผลการศึกษาของนักศึกษาในแต่ละภาคการศึกษา
โดยเอาผลรวมของผลคูณระหว่างจำนวนหน่วยกิตกับแต้มระดับคะแนนของแต่ละรายวิชาที่นักศึกษาได้รับ
หารด้วยจำนวนหน่วยกิตเรียนในภาค
๑๓.๒.๒ แต้มระดับคะแนนเฉลี่ยสะสม
ให้คำนวณจากผลการศึกษาของนักศึกษาตั้งแต่เริ่มเข้าศึกษาจนถึงภาคการศึกษาที่กำลังคิดคำนวณโดยเอาผลรวมของผลคูณระหว่างจำนวนหน่วยกิตกับแต้มระดับคะแนนของแต่ละรายวิชาที่นักศึกษาได้
หารด้วยจำนวนหน่วยกิตสะสม
๑๓.๒.๓ การคำนวณแต้มระดับคะแนนเฉลี่ย ให้คิดทศนิยม ๒
ตำแหน่ง โดยไม่ปัดเศษจากทศนิยมตำแหน่งที่ ๓
๑๓.๒.๔ ในกรณีที่นักศึกษาได้ระดับคะแนนตัวอักษร I ในรายวิชาที่มีการประเมินผลเป็นระดับคะแนน
ให้รอการคำนวณแต้มระดับคะแนนเฉลี่ยไว้ก่อน

ข้อ ๑๔ การลงทะเบียนเรียนซ้ำ
และการเลือกเรียนรายวิชาอื่นแทน
๑๔.๑ นักศึกษาที่ได้รับ F U หรือ W ในรายวิชาบังคับจะต้องลงทะเบียนเรียนรายวิชานั้นซ้ำอีกจนกว่าจะได้รับ
A B+ B C+ C D+ D หรือ S 
๑๔.๒ นักศึกษาที่ได้รับ F U หรือ W ในรายวิชาเลือกจะลงทะเบียนเรียนรายวิชานั้นซ้ำอีกหรือไม่ก็ได้
๑๔.๓ นักศึกษาอาจลงทะเบียนเรียนซ้ำในรายวิชาที่ได้รับ D หรือ
D+ อีกก็ได้
๑๔.๔
การลงทะเบียนเรียนซ้ำเป็นการเรียนเพื่อปรับระดับคะแนนตัวอักษร
ซึ่งในกรณีนี้ให้ใช้ระดับคะแนนที่ได้รับครั้งสุดท้ายสำหรับคำนวณแต้มระดับคะแนนเฉลี่ย

ข้อ ๑๕ การจำแนกสภาพนักศึกษา
๑๕.๑
การจำแนกสภาพนักศึกษากระทำเมื่อสิ้นภาคการศึกษาเว้นแต่นักศึกษาที่เข้าศึกษาเป็นภาคการศึกษาแรก
ให้จำแนกสภาพนักศึกษาเมื่อสิ้นภาคการศึกษาที่สองนับตั้งแต่เริ่มเข้าศึกษา
๑๕.๒ สภาพนักศึกษามี ๒ ประเภท คือ สภาพปกติและสภาพรอพินิจ
๑๕.๒.๑ นักศึกษาสภาพปกติ ได้แก่
(๑)
นักศึกษาใหม่ที่ลงทะเบียนเรียนเป็นภาคการศึกษาแรก และขณะกำลังเรียนในภาคการศึกษาที่สอง
หรือ
(๒)
นักศึกษาที่สอบได้แต้มระดับคะแนนเฉลี่ยสะสมไม่น้อยกว่า ๒.๐๐
๑๕.๒.๒ นักศึกษาสภาพรอพินิจ ได้แก่
นักศึกษาที่สอบได้แต้มระดับคะแนนเฉลี่ยสะสมตั้งแต่ ๑.๕๐ ขึ้นไปแต่ไม่ถึง ๒.๐๐

ข้อ ๑๖ ฐานะชั้นปีของนักศึกษา
เกณฑ์กำหนดฐานะชั้นปีของนักศึกษา
ให้คิดจากจำนวนหน่วยกิตสอบได้ดังนี้
ผู้ที่มีหน่วยกิตสอบได้ไม่เกิน ๔๒ หน่วยกิต มีฐานะชั้นปีที่
๑
ผู้ที่มีหน่วยกิตสอบได้ระหว่าง ๔๓ - ๘๔ หน่วยกิต มีฐานะชั้นปีที่
๒
ผู้ที่มีหน่วยกิตสอบได้ระหว่าง ๘๕ - ๑๒๖ หน่วยกิต มีฐานะชั้นปีที่
๓
ผู้ที่มีหน่วยกิตสอบได้มากกว่า ๑๒๖ หน่วยกิต มีฐานะชั้นปีที่
๔

หมวดที่ ๘
การลา
 

ข้อ ๑๗ การลาเรียนและลาสอบ
๑๗.๑ การลาระหว่างเรียน ทั้งการลาป่วยและลากิจ
ให้อยู่ในดุลยพินิจของอาจารย์ผู้สอน
๑๗.๒ การลาระหว่างสอบ
๑๗.๒.๑ การป่วยก่อนสอบ หมายถึง
นักศึกษาป่วยก่อนที่การเรียนในภาคการศึกษานั้นจะสิ้นสุดลง
และยังป่วยอยู่จนกระทั่งถึงวันสอบ
ซึ่งทำให้ไม่สามารถเข้าสอบในบางรายวิชาหรือทั้งหมดได้
ให้นักศึกษายื่นใบลาพร้อมด้วยใบรับรองแพทย์ขออนุมัติต่อคณบดีโดยผ่านความเห็นชอบของอาจารย์ผู้สอน
๑๗.๒.๒ การป่วยระหว่างสอบ หมายถึง
นักศึกษาได้ศึกษามาจนสิ้นภาคการศึกษาแล้ว
แต่เกิดป่วยจนไม่สามารถเข้าสอบในบางรายวิชาหรือทั้งหมดได้
ให้ยื่นใบลาต่อคณบดีพร้อมด้วยใบรับรองแพทย์
๑๗.๒.๓ การขาดสอบโดยเหตุสุดวิสัยให้ยื่นใบลาต่อคณบดี

ข้อ ๑๘ การลาพักการศึกษา
๑๘.๑
นักศึกษายื่นคำร้องต่อคณบดีเพื่อขอนุมัติลาพักการศึกษาได้ในกรณีต่อไปนี้
๑๘.๑.๑ ถูกเกณฑ์หรือระดมเข้ารับราชการทหารกองประจำการ
๑๘.๑.๒
ได้รับทุนแลกเปลี่ยนนักศึกษาระหว่างประเทศหรือทุนอื่นซึ่งมหาวิทยาลัยเห็นสมควรสนับสนุน
๑๘.๑.๓
ป่วยจนต้องพักรักษาตัวเป็นเวลานานตามคำสั่งแพทย์เกินกว่า ๓ สัปดาห์
โดยมีใบรับรองแพทย์
๑๘.๑.๔ มีความจำเป็นส่วนตัว
โดยนักศึกษาผู้นั้นได้ศึกษาในมหาวิทยาลัยมาแล้วไม่น้อยกว่า ๑ ภาคการศึกษา
และมีแต้มระดับคะแนนเฉลี่ยสะสมไม่น้อยกว่า ๒.๐๐
๑๘.๒ เมื่อนักศึกษามีเหตุสุดวิสัย
จำเป็นต้องลาพักการศึกษาให้ยื่นคำร้องต่อคณบดีโดยเร็วที่สุด
และให้คณะกรรมการประจำสำนักวิชาที่นักศึกษาสังกัดเป็นผู้พิจารณาอนุมัติ
๑๘.๓ การลาพักการศึกษาตามข้อ ๑๘.๑ และข้อ ๑๘.๒
ให้อนุมัติครั้งละไม่เกิน ๒ ภาคการศึกษา
ถ้านักศึกษายังมีความจำเป็นต้องขอลาพักการศึกษาต่อไปอีกให้ยื่นคำร้องใหม่
๑๘.๔ ในกรณีที่นักศึกษาป่วยเป็นโรคจิต
ให้คณะกรรมการประจำสำนักวิชาที่นักศึกษาสังกัดเป็นผู้พิจารณาอนุมัติให้ลาพักการศึกษาได้
๑๘.๕ ในกรณีที่นักศึกษาได้รับอนุมัติให้ลาพักการศึกษา
ให้นับระยะเวลาที่ลาพักเป็นระยะเวลาการศึกษาด้วย
เว้นแต่นักศึกษาได้รับอนุมัติให้ลาพักการศึกษาตามข้อ ๑๘.๑.๑
๑๘.๖ ระหว่างที่ได้รับอนุมัติให้ลาพักการศึกษา
นักศึกษาจะต้องชำระค่ารักษาสภาพการเป็นนักศึกษาทุกภาคการศึกษาตามระเบียบของมหาวิทยาลัยเว้นแต่ภาคการศึกษาที่ได้ชำระค่าหน่วยกิตแล้ว
มิฉะนั้นจะพ้นจากสภาพการเป็นนักศึกษา
๑๘.๗ นักศึกษาที่ได้รับอนุมัติให้ลาพักการศึกษาแล้ว
เมื่อจะกลับเข้าศึกษาจะต้องยื่นคำร้องขอกลับเข้าศึกษาต่อคณบดีเพื่อพิจารณาอนุมัติ
และแจ้งผลการอนุมัติให้ศูนย์บริการการศึกษาทราบก่อนกำหนดวันลงทะเบียนเรียนในแต่ละภาคการศึกษาไม่น้อยกว่า
๑ สัปดาห์
๑๘.๘ เมื่อนักศึกษาได้รับอนุมัติให้กลับเข้าศึกษาแล้ว
ให้มีสภาพนักศึกษาเหมือนก่อนได้รับอนุมัติให้ลาพักการศึกษา

ข้อ ๑๙ การลาออกจากการเป็นนักศึกษา
นักศึกษาที่ประสงค์จะลาออกต้องนำใบลาออกพร้อมด้วยหนังสือรับรองจากส่วนการเงินและบัญชีที่แสดงว่านักศึกษาผู้นั้นมิได้มีหนี้สินใด
ๆ กับมหาวิทยาลัยอีกยื่นต่ออาจารย์ที่ปรึกษาผ่านคณบดีเจ้าสังกัด
และนำเสนอต่ออธิการบดีเพื่อพิจารณาอนุมัติ
ใบลาออกต้องมีลายมือชื่อของผู้ปกครองที่ให้ลายมือชื่อเป็นหลักฐานไว้แก่มหาวิทยาลัย
อนุญาตให้ลาออกถ้าผู้ปกครองที่ให้ลายมือชื่อเป็นหลักฐานไว้แก่มหาวิทยาลัยถึงแก่กรรม
ให้ผู้ปกครองคนปัจจุบันลงลายมือชื่ออนุญาตให้ลาออกพร้อมแนบหลักฐานการถึงแก่กรรม

หมวดที่ ๙
การลงโทษนักศึกษาผู้กระทำผิด
 

ข้อ ๒๐ การลงโทษนักศึกษาผู้กระทำผิด
๒๐.๑ การลงโทษนักศึกษาที่กระทำผิด
หรือร่วมกระทำผิดระเบียบการสอบในการสอบประจำภาคหรือการสอบระหว่างภาค
ให้คณะกรรมการประจำสำนักวิชาที่นักศึกษาสังกัดเป็นผู้พิจารณาลงโทษ ดังต่อไปนี้
๒๐.๑.๑ ถ้าเป็นความผิดประเภททุจริต ให้ลงโทษโดยให้ได้รับ F ในรายวิชาที่กระทำผิดระเบียบการสอบ
ส่วนรายวิชาอื่นที่นักศึกษาผู้นั้นลงทะเบียนเรียนไว้ ถ้าเป็นรายวิชาที่สอบมาแล้ว
ให้ได้ผลการสอบตามที่สอบได้จริง ถ้าเป็นรายวิชาที่ยังไม่ได้สอบ
ก็ให้ดำเนินการสอบตามปกติ และให้ได้ผลการสอบตามที่สอบได้จริง
และให้พิจารณาสั่งพักการศึกษานักศึกษาผู้นั้น ๑ ภาคการศึกษาเป็นอย่างน้อย
หรืออาจให้พ้นสภาพการเป็นนักศึกษาก็ได้
๒๐.๑.๒ ถ้าเป็นความผิดประเภทส่อเจตนาทุจริต
ให้ลงโทษโดยให้ได้รับ F ในรายวิชาที่กระทำผิดระเบียบการสอบ และอาจพิจารณาสั่งพักการศึกษานักศึกษาผู้นั้นได้ไม่เกิน
๑ ภาคการศึกษา
๒๐.๑.๓
ถ้าเป็นความผิดอย่างอื่นที่ระบุไว้ในข้อปฏิบัติของนักศึกษาในการสอบ
ให้ลงโทษตามควรแก่ความผิดนั้น
แต่จะต้องไม่เกินกว่าระดับโทษต่ำสุดของความผิดประเภททุจริตตามข้อ ๒๐.๑.๑
๒๐.๒ ถ้านักศึกษากระทำผิดหรือร่วมกระทำผิดอื่น ๆ
ที่เกี่ยวกับการศึกษา
ให้คณะกรรมการประจำสำนักวิชาที่นักศึกษาสังกัดเป็นผู้พิจารณาลงโทษตามควรแก่ความผิดนั้น
๒๐.๓
ให้คณบดีดำเนินการลงโทษตามมติของคณะกรรมการประจำสำนักวิชาที่นักศึกษาสังกัด
และแจ้งมหาวิทยาลัยเพื่อดำเนินการต่อไป
๒๐.๔ การพักการศึกษาของนักศึกษาตามคำสั่ง
ให้เริ่มเมื่อสิ้นสุดภาคการศึกษาที่กระทำผิดนั้น
โดยให้มีระยะเวลาการลงโทษต่อเนื่องกัน ทั้งนี้
ให้นับระยะเวลาที่ถูกสั่งพักการศึกษาเป็นระยะเวลาการศึกษา
๒๐.๕
นักศึกษาที่ถูกสั่งพักการศึกษาจะต้องชำระค่ารักษาสภาพการเป็นนักศึกษาทุกภาคการศึกษาตามระเบียบของมหาวิทยาลัย
มิฉะนั้นจะต้องพ้นสภาพการเป็นนักศึกษา

หมวดที่ ๑๐
การย้ายโอนนักศึกษา
 

ข้อ ๒๑ การรับโอนนักศึกษาจากสถาบันอื่น
๒๑.๑
มหาวิทยาลัยอาจรับโอนนักศึกษาจากสถาบันอื่นที่มีระบบและมาตรฐานเดียวกันได้โดยให้สำนักวิชาและสาขาวิชาที่จะรับเข้าศึกษาเป็นผู้พิจารณา
ทั้งนี้
ต้องมีที่ว่างพอในสาขาที่ขอเข้าศึกษา
๒๑.๒ คุณสมบัติของนักศึกษาที่จะได้รับการพิจารณารับโอน
๒๑.๒.๑ ไม่เป็นผู้ที่พ้นสภาพนักศึกษาจากสถาบันเดิม
๒๑.๒.๒
ได้ลงทะเบียนเรียนในสถาบันอุดมศึกษามาแล้วไม่น้อยกว่า ๑ ปีการศึกษา
และได้คะแนนเฉลี่ยสะสมไม่ต่ำกว่า ๒.๒๕
๒๑.๓
ผู้ขอโอนต้องยื่นคำร้องต่อศูนย์บริการการศึกษาเป็นเวลาไม่น้อยกว่า ๓๐
วันก่อนวันเปิดภาคการศึกษาที่ประสงค์จะเข้าศึกษา
๒๑.๔ หลักเกณฑ์การเทียบรายวิชา
๒๑.๔.๑
การเทียบรายวิชาที่ขอโอนให้อยู่ในดุลยพินิจของสำนักวิชาที่จะรับเข้าศึกษา
๒๑.๔.๒ หน่วยกิตที่รับโอนต้องไม่เกิน ๖๐ หน่วยกิต
๒๑.๕ ระยะเวลาที่ต้องศึกษา
นักศึกษาที่มหาวิทยาลัยรับโอนมีสิทธิ์เรียนเต็มตามเวลาที่มหาวิทยาลัยกำหนด ทั้งนี้
ให้นับรวมเวลาเรียนจากสถาบันเดิมแล้วด้วย
๒๑.๖ การคิดแต้มระดับคะแนนเฉลี่ยสะสม
ให้คิดคะแนนเฉลี่ยสะสมจากรายวิชาที่รับโอนรวมกับรายวิชาที่เรียนในมหาวิทยาลัยด้วย

ข้อ ๒๒ การย้ายสาขาวิชาหรือสำนักวิชา
๒๒.๑ คุณสมบัติของนักศึกษาที่ขอย้ายสาขาวิชาหรือสำนักวิชา
๒๒.๑.๑
มีสภาพเป็นนักศึกษาของมหาวิทยาลัยในสาขาวิชาใดสาชาวิชาหนึ่ง
๒๒.๑.๒ เคยลงทะเบียนเรียนในสาขาวิชาเดิมมาแล้วไม่น้อยกว่า ๑
ภาคการศึกษา
๒๒.๑.๓
มีคุณวุฒิทางการศึกษาและคุณสมบัติเฉพาะตรงตามที่กำหนดไว้ในหลักสูตรของสาขาวิชาหรือสำนักวิชาที่ขอย้ายเข้า
๒๒.๒
ผู้ขอย้ายต้องยื่นคำร้องต่อศูนย์บริการการศึกษาเป็นเวลาไม่น้อยกว่า ๓๐
วันก่อนวันสิ้นภาคการศึกษา
๒๒.๓ การอนุมัติการย้ายสาขาวิชาหรือสำนักวิชาจะกระทำได้ต่อเมื่อสาขาวิชาหรือสำนักวิชานั้นมีที่ว่างเมื่อสิ้นภาคการศึกษาที่นักศึกษายื่นคำร้องการพิจารณาคำขอย้ายให้อยู่ในดุลยพินิจของคณบดีของสำนักวิชาที่ขอย้ายเข้าโดยได้รับความเห็นชอบจากคณะกรรมการประจำสำนักวิชาและผลการย้ายสังกัดจะสมบูรณ์เมื่อได้รับการอนุมัติจากมหาวิทยาลัยแล้ว
๒๒.๔
นักศึกษาที่ได้รับอนุมัติให้ย้ายสาขาวิชาหรือสำนักวิชาจะต้องศึกษาให้ครบตามหลักสูตรของสาขาวิชาหรือสำนักวิชาใหม่
ภายในระยะเวลาที่เหลืออยู่ตามหลักสูตรของสาขาวิชาหรือสำนักวิชาที่ขอย้ายเข้าและจะยื่นคำร้องขอย้ายสาขาวิชาหรือสำนักวิชาอื่นอีกไม่ได้
๒๒.๕
การเทียบโอนหน่วยกิตให้เทียบโอนได้เฉพาะรายวิชาที่ปรากฏในหลักสูตรของสาขาวิชาหรือสำนักวิชาที่ขอย้ายเข้า
ส่วนรายวิชาอื่น ๆ จะไม่นำมาคำนวณค่าคะแนนเฉลี่ยสะสม
แต่จะแสดงผลไว้ในใบแสดงผลการศึกษา

ข้อ ๒๓
การอนุมัติการโอนย้ายสาขาวิชาหรือสำนักวิชาให้ทำเป็นประกาศของมหาวิทยาลัย

หมวดที่ ๑๑
การพ้นสภาพการเป็นนักศึกษา
 

ข้อ ๒๔ การพ้นสภาพการเป็นนักศึกษา
นักศึกษาจะพ้นสภาพการเป็นนักศึกษาในกรณีดังต่อไปนี้
๒๔.๑ เสียชีวิต
๒๔.๒ เมื่อได้รับความเห็นชอบจากคณบดีให้ลาออก
และเสนอต่ออธิการบดี
เพื่ออนุมัติ
๒๔.๓ เมื่อขาดคุณสมบัติของผู้มีสิทธิเข้าศึกษาตามข้อ ๕
๒๔.๔ เมื่อศึกษาครบตามหลักสูตร และได้รับปริญญาตามข้อ ๒๖
๒๔.๕ เมื่อพ้นกำหนดเวลา ๒
สัปดาห์แรกของภาคการศึกษาแล้วยังไม่ลงทะเบียนเรียน
หรือไม่รักษาสภาพการเป็นนักศึกษา
๒๔.๖ นักศึกษาที่พ้นสภาพการเป็นนักศึกษาตามข้อ ๒๔.๒ และ
๒๔.๕ อาจขอคืนสภาพการเป็นนักศึกษาได้ภายใน ๑ ภาคการศึกษาเรียนนับแต่วันที่พ้นสภาพ
โดยยื่นคำร้องต่ออธิการบดีเพื่อขออนุมัติ
๒๔.๗ เมื่อมีการจำแนกสภาพนักศึกษา
และได้แต้มระดับคะแนนเฉลี่ยสะสมต่ำกว่า ๑.๕๐
๒๔.๘
เมื่อเป็นนักศึกษาสภาพรอพินิจที่มีแต้มระดับคะแนนเฉลี่ยสะสมต่ำกว่า ๑.๘๐
สองภาคการศึกษาที่มีการจำแนกสภาพนักศึกษาต่อเนื่องกัน
๒๔.๙ เมื่อเป็นนักศึกษาสภาพรอพินิจ ๔
ภาคการศึกษาที่มีการจำแนกสภาพนักศึกษาต่อเนื่องกันแล้วยังไม่พ้นสภาพรอพินิจ
๒๔.๑๐ เมื่อระยะเวลาการศึกษาครบ ๒๔
ภาคการศึกษาหรือเทียบเท่าสำหรับหลักสูตร ๔ ปีแล้ว ยังมีจำนวนหน่วยกิตสอบได้ไม่ครบตรงตามหลักสูตร
หรือได้แต้มระดับคะแนนเฉลี่ยสะสมต่ำกว่า ๒.๐๐
๒๔.๑๑ เมื่อคณบดีสั่งให้พ้นสภาพการเป็นนักศึกษาตามข้อ ๒๐.๓
๒๔.๑๒
เมื่อทำผิดระเบียบอื่นของมหาวิทยาลัยและมหาวิทยาลัยมีประกาศให้พ้นสภาพการเป็นนักศึกษา

หมวดที่ ๑๒
การขอรับปริญญา
 


ข้อ ๒๕ ผู้มีสิทธิขอรับปริญญา
๒๕.๑ คุณสมบัติของผู้มีสิทธิรับปริญญา
นักศึกษาผู้มีสิทธิขอรับปริญญาต้องมีคุณสมบัติครบถ้วนดังนี้
๒๕.๑.๑
เป็นนักศึกษาภาคการศึกษาสุดท้ายที่ลงทะเบียนเรียนครบตรงตามหลักสูตรและข้อบังคับของสำนักวิชา
๒๕.๑.๒ มีระยะเวลาการศึกษาไม่ต่ำกว่า ๑๐
ภาคการศึกษาหรือเทียบเท่าสำหรับหลักสูตร ๔ ปี
๒๕.๑.๓ ไม่มีความประพฤติเสื่อมเสีย
๒๕.๑.๔ ไม่มีพันธะหนี้สินค้างชำระต่อมหาวิทยาลัย
๒๕.๒ การขอรับปริญญา
นักศึกษาผู้มีคุณสมบัติครบถ้วนตามที่ระบุไว้ในข้อ ๒๕.๑
จะต้องยื่นคำร้องแสดงความจำนงขอรับปริญญาต่อศูนย์บริการการศึกษาภายในระยะเวลาที่กำหนด
มิฉะนั้นอาจไม่ได้รับการพิจารณาเสนอชื่อต่อสภามหาวิทยาลัยเพื่ออนุมัติปริญญาในภาคการศึกษานั้น
๒๕.๓ นักศึกษาผู้มีคุณสมบัติครบถ้วนตามที่ระบุไว้ในข้อ ๒๕.๑
ที่ประสงค์จะลงทะเบียนในรายวิชาต่าง ๆ เพิ่มเติมอีกในภาคการศึกษาถัดไปโดยยังไม่ขอรับปริญญา
จะต้องยื่นคำร้องต่อศูนย์บริการการศึกษา ภายใน ๒ สัปดาห์แรกของภาคการศึกษา
โดยผ่านความเห็นชอบของอาจารย์ที่ปรึกษาและให้คณบดีเป็นผู้พิจารณาอนุมัติ
๒๕.๔ นักศึกษาผู้มีคุณสมบัติครบถ้วนตามที่ระบุไว้ในข้อ ๒๕.๑
แต่มิได้ยื่นคำร้องแสดงความจำนงขอปริญญาตามข้อ ๒๕.๒
หรือยื่นคำร้องขอลงทะเบียนเรียนในรายวิชาต่าง ๆ เพิ่มเติมตามข้อ ๒๕.๓
ศูนย์บริการการศึกษาอาจรวบรวมรายชื่อเสนอต่อสภามหาวิทยาลัยเพื่ออนุมัติปริญญาในภาคการศึกษาถัดไป
ทั้งนี้
นักศึกษาจะต้องรักษาสภาพการเป็นนักศึกษาในภาคการศึกษาถัดไปนั้นด้วย

หมวดที่ ๑๓
การให้ปริญญา
ปริญญาเกียรตินิยม และเหรียญรางวัล
 

ข้อ ๒๖ การให้ปริญญา
คณบดีโดยความเห็นชอบของคณะกรรมการประจำสำนักวิชาที่นักศึกษาสังกัดเป็นผู้พิจารณาเสนอชื่อนักศึกษาที่สอบได้จำนวนหน่วยกิตครบตรงตามหลักสูตรและได้แต้มระดับคะแนนเฉลี่ยสะสมไม่ต่ำกว่า
๒.๐๐ สมควรได้รับปริญญาต่อสภาวิชาการ เพื่อนำเสนอต่อสภามหาวิทยาลัยพิจารณาอนุมัติ

ข้อ ๒๗ การให้ปริญญาเกียรตินิยม
๒๗.๑ นักศึกษาผู้จะได้รับปริญญาเกียรตินิยมอันดับหนึ่ง
ต้องมีคุณสมบัติดังนี้
๒๗.๑.๑
สอบได้จำนวนหน่วยกิตครบตามหลักสูตรภายในกำหนดเวลาในหลักสูตร
๒๗.๑.๒ ไม่มีรายวิชาใดได้รับระดับคะแนนตัวอักษร F และ U
๒๗.๑.๓ ไม่เคยเรียนซ้ำรายวิชาใดเพื่อปรับระดับคะแนน
๒๗.๑.๔ ได้แต้มระดับคะแนนเฉลี่ยสะสมตั้งแต่ ๓.๕๐ ขึ้นไป
๒๗.๒
นักศึกษาผู้ที่จะได้รับปริญญาเกียรตินิยมอันดับสองต้องมีคุณสมบัติตามข้อ ๒๗.๑.๑ -
๒๗.๑.๓ และได้แต้มระดับคะแนนเฉลี่ยสะสมตั้งแต่ ๓.๒๕ ขึ้นไป
๒๗.๓
คณบดีโดยความเห็นชอบของคณะกรรมการประจำสำนักวิชาที่นักศึกษาสังกัดเป็นผู้พิจารณาเสนอชื่อนักศึกษาผู้ที่สมควรได้รับปริญญาเกียรตินิยมต่อสภาวิชาการ
เพื่อนำเสนอต่อสภามหาวิทยาลัยพิจารณาอนุมัติ

ข้อ ๒๘ การให้เหรียญรางวัล
๒๘.๑ นักศึกษาผู้มีสิทธิได้รับเหรียญรางวัลจะต้องมีคุณสมบัติดังนี้
๒๘.๑.๑ ได้รับปริญญาเกียรตินิยมอันดับหนึ่ง และ
๒๘.๑.๒
ได้แต้มระดับเฉลี่ยสะสมสูงสุดในกลุ่มผู้สำเร็จการศึกษาในหลักสูตรเดียวกันและในปีการศึกษาเดียวกัน
๒๘.๒ การพิจารณาให้เหรียญรางวัลนี้จะกระทำทุกสิ้นปีการศึกษา


ประกาศ ณ วันที่ ๑๔ ตุลาคม พ.ศ. ๒๕๓๙
เกษม สุวรรณกุล
นายกสภามหาวิทยาลัยวลัยลักษณ์












มณฑิตา/ผู้จัดทำ
๒๒ เมษายน ๒๕๕๔
วิภา/ผู้ตรวจ
๓๑ พฤษภาคม ๒๕๕๔

















































[๑] ราชกิจจานุเบกษา เล่ม ๑๑๖/ตอนพิเศษ ๔๗ ง/หน้า ๘๖/๕ กรกฎาคม
๒๕๔๒